《和韩孟郁五石斋听雨诗》
明代·苏景熙

梧桐叶底雨铃铃，五石苔痕惭上青。最好登楼携客咏，偏宜把酒与君听。

斜侵草阁飘花入，乱点山门带竹扃。闻说溪头春水满，潮来重订种鱼经。

作者简介：苏景熙，字汝载，号闻道人。顺德人。明神宗万历间诸生，援例入太学。工诗，与韩上桂辈交游。有《桐柏山房集》等。清温汝能《粤东诗海》卷四五有传。